***Terra nostra*** je brazilska telenovela produkcijske kuće Rede Globo, originalno emitovana tokom 1999. i 2000.

U Srbiji je prikazivana tokom 2001. na Prvom kanalu RTS-a pod naslovom ***Nova zemlja***. U Hrvatskoj je prikazivana na HRT-u pod naslovom ***Naša zemlja***.

Priča
-----

Priča se odvija u Brazilu pred kraj XIX i početkom XX veka. Najveći deo priče događa se na plantaži kafe u Sao Paolu i govori o italijanskim imigrantima, posebno o romansi Đulijane i Matea koji su u Brazil došli u potrazi za boljim životom.

Đulijana je kćerka Đulija i Ane, italijanskih imigranata koji su napustili rodnu zemlju i u Brazil došli na savet prijatelja, Frančeska. Đulijana na brodu upoznaje Matea i u toku puta prave planove za venčanje po dolasku u Brazil. Zbog smrti njenih roditelji od kuge i Mateove bolesti par se zbližava i provodi strasnu noć pre nego brod uplovi u luku Santos.

Zbog gužve u luci, Đulijana i Mateo se izgube i odlaze na različite strane. Ona odlazi sa Frančeskom, bogatim bankarom, prijateljem njenih roditelja, koji je muž od Žanet, prepotentne i arogantne žene, i otac Marka Antonija. Mateo pronalazi posao na plantaži kod Gumersinda, kralja kafe, oženjenog Marijom do Sokoro sa kojom ima kćerke Anheliku i Rosanu.

Marko Antonio se ludo zaljubljuje u italijanku. Frančesko odobrava brak njegovog sina sa devojkom, ali Žanet ne. Đulijana odbija njegovu ljubav u nameri da pronađe Matea. Ali kada otkrije da očekuje Mateovo dete, Marko Antonio vidi priliku da bude sa njom. Prosi je i ona, nemajući kud', pristaje. U međuvremenu, Žanet pravi plan kako njen sin ne bi odgajao tuđe dete. Uz pomoć služavke porađa Đulijanu, ali ona gubi svest nakon što čuje plač bebe. U međuvremenu Žanet naređuje služavci da odnese dete u sirotište i govori da je umrlo.

U isto vreme, na Gumersindovoj plantaži kafe, zgodni Mateo zapada za oko sestrama Anheliki i Rosani. Anhelika je povučena devojka i želi da bude monahinja, na žalost njenog oca. Rosana je impulsivna i jaka osoba, pokušava da osvoji Matea, ali je on uvek odbije. Kako bi ga primorala da je oženi, izmišlja da je u vezi sa njim. Kako bi sprečio kćerku da ode u manastir, Gumersindo prihvata molbu za brak mladog Augusta, koji sanja da bude političar.

Augusto ima i aferu sa Paolom, lepom i vatrenom italijankom koja je u Brazil došla istim brodom kao i Mateo i Đulijana. Kako bi sprečio da ga Anakleto, Paolin otac, natera da se oženi njome, Augusto joj kupuje kuću u Sao Paolu, a ženi se Anhelikom. Vremenom se Anhelika i Augusto sele u Sao Paolo i Paola postaje njena prijateljica. Tako Paola shvati da Augusto ima dobru ženu i raskida vezu sa njim. U isto vreme, Gumersindo i Frančesko postaju poslovni partneri. Mateo je oženjen Rosanom i imaju sina, a Đulijana ima kćerku sa Markom Antoniom. Prava istina o „mrtvom" sinu se otkriva i brak Žanet i Frančeska zapada u krizu, a Đulijana i Marko Antonio se rastaju.

Da bi konačno bili srećni moraju ostaviti prošlost iza sebe i izbaciti arogantnu Rosanu i egocentričnog Marka Antonija iz života. Na kraju se venčavaju i dobijaju još jedno dete. Mateo prihvata Đulijaninu kćerku kao svoju, a pronalaze i izgubljenog sina. **KRAJ**

Uloge
-----

| Glumac: | Uloga: |
| --- | --- |
| Tijago Laserda | Mateo Batistelji |
| Ana Paula Arosio | Đulijana Splendore |
| Karolina Kasting | Rosana |
| Antonio Fagundes | Gumersindo Teles de Arana |
| Raul Kortez | Frančesko Maglijano |
| Paloma Duarte | Anhelika |
| Marselo Antoni | Marko Antonio |
| Odilon Vagner | Altino Markondes |
| Gabrijel Braga Nunes | Augusto Markondes |
| Anhela Vieira | Žanet Maglijano |
| Debora Duarte | Marija del Sokoro |
| Roberto Bonfim | Hustino |
| Džakson Antunes | Antenor |
| Hose Dumont | Batista |
| Tanja Bondezan | Marijana |
| Gesio Amadeu | Damijan |
| Mario Sesar Kamargo | Anakleto |
| Adrijana Lesa | Nana |
| Fernanda Muniz | Luiza |
| Sonja Zaguri | Antonija |
| Marija Fernanda Kandido | Paola |
| Antonio Kaloni | Bartolo |
| Lu Grimaldi | Leonora |
| Andre Luiz Miranda | Tizi |
| Gilerme Bernard | Hose Alseu |
| Bijanka Kastano | Florinda |
| Tarsijana Saade | Matilde |
| Debora Olivieri | Ines |
| Elijas Glejzer | Otac Olavo |
| Klaudija Raja | Ortensija |
| Fabio Dijas | Amadeo |